
Zagreb, 28. 06. 2020. 


Mjere zaštite od COVID 19 za osobe s invaliditetom 


Prema dosadašnjim analizama slučajeva, infekcija COVID-19 u oko 80% slučajeva uzrokuje blagu 
bolest (bez pneumonije ili blagu upalu pluća) i većina oboljelih se oporavlja, 14% ima težu bolest, 
a 6% ima teški oblik bolesti. Simptomi COVID 19 su: povišena tjelesna temperatura, kašalj, 
javlja se teška upala pluća, akutni sindrom respiratornog distresa, sepsa i septički šok koji mogu 
uzrokovati smrt pacijenta. Osobe koje boluju od težih oblika kroničnih bolesti podložnije su težim 
oboljenjima. 


Velika većina najtežih oblika i smrti dogodila se među starijim osobama i onima s drugim 
kroničnim bolestima. S obzirom da se radi o novoj bolesti te su dostupni podaci nepotpuni, još se 
ne može sa sigurnošću tvrditi koje skupine ljudi imaju teži ishod bolesti COVID-19. 
https://www.ecdc.europa.eu/en/current-risk-assessment-novel-coronavirus-situation 





Osobe s invaliditetom trebaju se pridržavati istih općih mjera zaštite kao i opća populacija, uz 
napomenu da trebaju nastaviti koristiti svu do sada preporučenu terapiju prema savjetu liječnika. 


Pranje i dezinfekcija ruku ključni su za sprječavanje infekcije. Ruke treba prati često i temeljito 
sapunom i vodom najmanje 20 sekundi. Kada sapun i voda nisu dostupni možete koristiti 
dezinficijens koji sadrži najmanje 60% alkohola. Virus ulazi u tijelo kroz oči, nos i usta. Stoga ih 
nemojte dirati neopranim rukama. 


Obavezno je nositi kirurške ili druge vrste maski za zaštitu u javnom prijevoz ili boravku u svim 
zatvorenim prostorima. Ukoliko osoba s invaliditetom razvije neke od gore navedenih simptoma, 
mora se telefonom ili mailom, javiti svom liječniku obiteljske medicine od kojega će dobiti sve 
ostale naputke vezane za daljnju dijagnostiku i liječenje. 


Potrebno je uzeti u obzir da osobe s invaliditetom mogu zbog značajki teškoća biti u 
nemogućnosti nositi masku ili provoditi samostalno higijenu ruku. Tim više ostale osobe koje su u 
blizini osobe s invalidtitom trebaju dosljednije provoditi sve preporučene mjere. 

Održavanje fizičke distane i nošenja maski nije potrebno u društvu osoba s kojima se živi u istom 
kućanstvu. 

Opće mjere zaštite: 


redovito perite ruke sapunom i vodom ili koristite dezinficijens na bazi alkohola 

kada kašljete i kišete prekrijte usta i nos papirnatom maramicom i poslije ju odbacite u koš 
za otpad te operite ruke 

izbjegavajte bliski kontakt (održavajte udaljenost od najmanje 1 metar, apo mogućnosti dva 
metra) s osobama koji imaju simptome infekcije dišnih putova, odnosno koji imaju najmanje 
jedan od sljedećih simptoma: povišena tjelesna temperatura, kašalj, grlobolja i kratak dah 
osobni asistenti, videći pratitelji ili druge osobe koje na neki način sudjeluju u dnevnoj 
asistenciji osobi s invaliditetom trebaju nositi maske dok su u kontaktu sa osobom s 
invaliditetom te redovito dnevno pratiti svoje zdravstveno stanje. Ukoliko se kod njih pojave 
prije navedeni simptomi, moraju se javiti svom liječniku, i ne dolaziti u kontakt sa osobom s 
invaliditetom. 


